Totális háborút hirdetett a csecsen vezér Oroszország ellen
Sámil Bászájev csecsen lázadóvezér az oroszországi támadásokban kilátásba helyezte - a nukleáris és bakteriológiai fegyverek kivételével - gyakorlatilag minden fegyver felhasználását.
Bászájev kedden a Kavkaz Center nevű internetes honlapon tette közzé figyelmeztetését, amelyet Abdalláh Samil Abu Idriszként, mint a Rijadusz-Szalihin Sahídok (mártírok) Iszlám Brigádjainak emírje írt alá.
A szakadárvezér azzal indokolta a bejelentést, hogy eredménytelen maradt Vlagyimir Putyin orosz elnökhöz január elején intézett üzenete, amelyben azt kérte: Oroszország tartsa magát a nemzetközi joghoz, és ne öljön, ne tüntessen el nyomtalanul embereket bírósági ítélet nélkül Csecsenföldön. Cserébe megígérte, hogy a Rijadusz-Szalihin beszüntet minden, fegyvertelen emberek elleni támadást Oroszországban.
Bászájev szerint csak 2004 első két hónapjában 87 ember tűnt el nyomtalanul, s Katarban merénylet áldozata lett Zelimhan Jandarbijev, a csecsen szakadárok egy másik vezére. A felelősség ezért teljes mértékben az orosz államfőt terheli, aki az Ilham Alijev azerbajdzsán államfővel folytatott tárgyalásán kijelentette, hogy "Oroszország a terroristákkal nem tárgyal, hanem megsemmisíti őket".
Bászájev ezért kilátásba helyezi, hogy szervezete bombatámadásokat, pokolgépes és földgázzal történő robbantásokat, mérgezéseket, gyújtogatásokat hajt végre Oroszországban. Mivel a csecsenek ellen aktívan alkalmaznak vegyi és mérgező eszközöket - állítja -, szervezete is használni fogja azokat Oroszországban.
A Rijadusz-Szalihin vezére a kivételeket is felsorolja, azokat az intézményeket, létesítményeket, amelyek ellen harcosai nem intéznek támadást. Ezek a mecsetek, zsinagógák, pagodák, az orosz ortodox egyház templomai kivételével valamennyi templom, minden kolostor, óvoda, gyermekotthon és egyéb gyermekintézmény, valamint pszichiátriai intézet, kórház. (MTI)